Covid-19: NW-pasiënte nou onder sorg van departement | Maroela Media
Madoda Samabatha, LUR van gesondheid in Noordwes, het die toesig oorgeneem van Covid-19-gevalle in die provinsie (Foto: Molaole Montsho/African News Agency)
Alle bevestigde Covid-19-pasiënte en hul kontakte in Noordwes sal onder die sorg van die provinsiale departement van gesondheid geplaas word om die verspreiding van die virus te bekamp, het Madoda Samabatha, provinsiale LUR vir gesondheid, gesê.
Dit volg na ŉ pasiënt van Bloemhof, wat positief getoets het vir die koronavirus, nie by sy huis gevind kon word nie en op ŉ plaas in Welkom in die Vrystaat opgespoor is.
“Die persoon is nou onder die sorg van die departement,” het Samabatha bygevoeg. “Ons moet deurgaans weet presies waar Covid-19-pasiënte en hul kontakte is om die verspreiding van die virus te voorkom. Só sal ons hulle prognose kan dophou en behoorlike besluite kan neem.”
Twee mynhospitale, Westvaal in Orkney en Duff Scott in Stilfontein, is geïdentifiseer as oorvloeifasiliteite indien Klerksdorp-hospitaal nog Covid-19-pasiënte opneem. Klerksdorp-hospitaal is die enigste toegewyde Covid-19-hospitaal in Noordwes.
Samabatha het gesê hulle is op soek na nóg ŉ fasiliteit, spesifiek in die Bojanala-platinumdistrik, waar die meeste gevalle van Covid-19 tot dusver bevestig is. Elf persone het tot dusver positief getoets vir Covid-19 in Noordwes (geen sterftes nie). Sewe van die gevalle is in die Bojanala-distrik, twee in die Dr Kenneth Kaunda-distrik en een geval elk in Ngaka Modiri Molema en Dr Ruth Segomotsi Mompati-distrikte.
Is vavi ook in ‘n staatshospitaal soos die twee dokters in modimole ?